ส่วนที่ 1

ข้อมูลสรุป (Executive Summary)

บริษัทเงินทุน ธนชาติ จำกัด (มหาชน) (NFS) ปัจจุบันประกอบธุรกิจหลักประเภทธุรกิจเงินทุน และ
การลงทุนโดยการถือหุ้น (Holding Company) โดยเป็นบริษัทแม่ในกลุ่มธนชาติ
ซึ่งเป็นกลุ่มบริษัทที่ประกอบธุรกิจบริการทางการเงินครบวงจร ธุรกิจที่สำคัญได้แก่
ธุรกิจธนาคารพาณิชย์ (ธนาคารที่จำกัดขอบเขตธุรกิจ) ธุรกิจ หลักทรัพย์ ธุรกิจจัดการลงทุน
ธุรกิจประกันภัย ธุรกิจประกันชีวิต และธุรกิจบริหารสินทรัพย์ ดำเนินการโดยธนาคารธนชาต จำกัด
(มหาชน) บริษัทหลักทรัพย์ ธนชาติ จำกัด บริษัทหลักทรัพย์จัดการกองทุน ธนชาติ จำกัด บริษัท
ธนชาติประกันภัย จำกัด บริษัท ธนชาติซูริคประกันชีวิต จำกัด และบริษัทบริหารสินทรัพย์
เอ็นเอฟเอส จำกัด/บริษัทบริหารสินทรัพย์ แม๊กซ์ จำกัด ตามลำดับ

ณ วันที่ 31 ธันวาคม 2546 (ตามงบการเงินเฉพาะของบริษัทฯ เปรียบเทียบกับปี 2545) บริษัทฯ
มีสินทรัพย์รวม 118,284 ล้านบาท เพิ่มขึ้นร้อยละ 37.31 มีหนี้สินรวม 99,037 ล้านบาท
เพิ่มขึ้นร้อยละ 45.53 และมีส่วนของ ผู้ถือหุ้น 19,247 ล้านบาท เพิ่มขึ้นร้อยละ 6.40
คิดเป็นมูลค่าตามบัญชีต่อหุ้น 14.44 บาท สินทรัพย์ส่วนใหญ่ของบริษัทฯ เป็นเงินให้กู้ยืม
ลูกหนี้และดอกเบี้ยค้างรับสุทธิ 78,089 ล้านบาท (ร้อยละ 66.02 ของสินทรัพย์รวม) และ
เงินลงทุนสุทธิ 34,706 ล้านบาท (ร้อยละ 29.34 ของสินทรัพย์รวม) หนี้สินส่วนใหญ่ของบริษัทฯ
เป็นเงินกู้ยืมและ เงินรับฝาก 88,582 ล้านบาท (ร้อยละ 74.89 ของหนี้สินและส่วนของผู้ถือหุ้น)
มีอัตราส่วนเงินกองทุนต่อสินทรัพย์เสี่ยง (BIS Ratio) ร้อยละ 10.6
สูงกว่าเกณฑ์ที่ธนาคารแห่งประเทศไทยกำหนดไว้ที่ร้อยละ 8.0 และมีสินเชื่อที่ไม่ก่อให้เกิดรายได้
(NPLs) 496 ล้านบาท หรือร้อยละ 0.61
ของเงินให้กู้ยืมและลูกหนี้รวมก่อนหักค่าเผื่อหนี้สงสัยจะสูญ

ในปี 2546 บริษัทฯ มีกำไรสุทธิ 2,669 ล้านบาท เพิ่มขึ้นจากปี 2545 ร้อยละ 54.90
คิดเป็นกำไรสุทธิ 2.00 บาทต่อหุ้น โดยมีผลกำไรให้ผู้ถือหุ้นในอัตราผลตอบแทน (ROE) ร้อยละ
15.24 ของส่วนของผู้ถือหุ้น รายได้ส่วนใหญ่ของบริษัทฯ คือ
รายได้ดอกเบี้ยจากการให้เช่าซื้อและสัญญาเช่าการเงิน ซึ่งเพิ่มขึ้นจากปี 2545 ถึงร้อยละ 90.00
โดยสินเชื่อเช่าซื้อที่บริษัทฯ มุ่งเน้นให้บริการคือสินเชื่อเช่าซื้อรถยนต์ โดยบริษัทฯ
ยังคงเป็นผู้นำด้านสินเชื่อเช่าซื้อรถยนต์ใหม่อย่างต่อเนื่อง และในปี 2547 บริษัทฯ
ตั้งเป้าหมายที่จะขยายสินเชื่อเช่าซื้อรถยนต์มือสองให้มากขึ้น ปัจจุบันบริษัทฯ
มีสำนักงานอำนวยสินเชื่อ 13 แห่ง กระจายไปในจังหวัดที่มีศักยภาพทางธุรกิจทั่วทุกภาคของไทย

การประกอบธุรกิจของทุกบริษัทย่อยและบริษัทร่วมในกลุ่มธนชาติได้ดำเนินธุรกิจไปในทิศทางและกลยุทธ์ของกลุ่มในอันที่จะให้บริการทางการเงิน
และสร้างนวัตกรรมทางการเงิน เพื่อตอบสนองความต้องการของลูกค้าอย่างครบวงจร
และอำนวยความสะดวกให้แก่ลูกค้าในการใช้บริการของผลิตภัณฑ์ต่าง ๆ
ในกลุ่มธนชาติได้อย่างพึงพอใจ
โดยทุกบริษัทในกลุ่มจะช่วยกันในการนำเสนอผลิตภัณฑ์ทางการเงินของกลุ่มธนชาติให้แก่ลูกค้าของตน
และประสานงานภายในกลุ่ม
เพื่อพร้อมอำนวยความสะดวกให้แก่ลูกค้าเมื่อลูกค้ามีความประสงค์ที่จะใช้บริการ
เพื่อให้เป็นไปตามเป้าหมายของกลุ่มที่ว่า “ธนชาติ ริเริ่ม เติมเต็ม
เพื่อโอกาสทางการเงินที่ดีกว่าของคุณ”

ทั้งนี้ผลการดำเนินงานในปี 2546 ของบริษัทย่อยและบริษัทร่วมในกลุ่มธนชาติทุกแห่งต่างมีผลกำไร
โดยในปี 2546 บริษัทฯ
มีรายได้ที่เป็นส่วนแบ่งกำไรจากเงินลงทุนในบริษัทย่อยและบริษัทร่วมตามวิธีส่วนได้เสียสุทธิถึง
1,494 ล้านบาท (ร้อยละ 55.97 ของกำไรสุทธิ) เพิ่มขึ้นจากปี 2545 ร้อยละ 552.89
โดยบริษัทฯ มีส่วนแบ่งกำไรจากการลงทุนในธุรกิจธนาคาร 597.18 ล้านบาท (ร้อยละ 22.37
ของกำไรสุทธิ) ธุรกิจหลักทรัพย์ 435.42 ล้านบาท

(ร้อยละ 16.31 ของกำไรสุทธิ) ธุรกิจประกัน 52.51 ล้านบาท (ร้อยละ 1.97 ของกำไรสุทธิ)
ธุรกิจบริหารสินทรัพย์ 207.02 ล้านบาท (ร้อยละ 7.76 ของกำไรสุทธิ) และธุรกิจอื่น ๆ 201.87
ล้านบาท (ร้อยละ 7.56 ของกำไรสุทธิ)

เหตุการณ์สำคัญที่คาดว่าจะเกิดขึ้นในปี 2547 คือ
การปรับโครงสร้างการประกอบธุรกิจสถาบันการเงินกลุ่มธนชาติ ระหว่างบริษัทฯ กับธนาคารธนชาต
จำกัด (มหาชน) เพื่อตอบสนองการดำเนินการตาม “แผนพัฒนาระบบสถาบันการเงิน”
(Financial Master Plan) ของทางการ โดยขณะนี้บริษัทฯ อยู่ระหว่างการศึกษาแนวทาง
รายละเอียด และผลกระทบต่าง ๆ ที่เกี่ยวข้อง อย่างไรก็ตามในการดำเนินการใด ๆ
จะต้องผ่านความเห็นชอบและได้รับมติอนุมัติจากที่ประชุมผู้ถือหุ้นก่อน

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)